Document ID: 31986L0594

*****
ΣΥΜΒΟΥΛΙΟ
ΟΔΗΓΙΑ ΤΟΥ ΣΥΜΒΟΥΛΙΟΥ
της 1ης Δεκεμβρίου 1986
που αφορά τον αερόφερτο θόρυβο που εκπέμπουν οι οικιακές συσκευές
(86/594/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι τα προγράμματα δράσεων των Ευρωπαϊκών Κοινοτήτων όσον αφορά το περιβάλλον του 1973 (4) και του 1977 (5) καταδεικνύουν τη σπουδαιότητα του προβλήματος των ηχητικών ενοχλήσεων και, ιδιαίτερα, την ανάγκη δράσεως στις θορυβώδεις πηγές·
ότι πρέπει να γίνει πληροφόρηση του κοινού, με όσο το δυνατό κατανοητό και ομοιόμορφο τρόπο, για τη στάθμη του θορύβου που προκαλούν οι οικιακές συσκευές· ότι μια ακριβής, ορθή και συγκριτική πληροφόρηση μπορεί να προσανατολίσει την επιλογή του προς ολιγότερο θορυβώδεις οικιακές συσκευές· ότι, επομένως, οι κατασκευαστές οφείλουν να λάβουν μέτρα για τη μείωση των ηχητικών εκπομπών των οικιακών συσκευών που κατασκευάζουν·
ότι, για πρακτικούς λόγους και για να αποφευχθεί η ποικιλία ετικετών στις οικιακές συσκευές, πρέπει να περιληφθούν οι πληροφορίες για τη στάθμη του θορύβου στην ετικέτα που προβλέπουν οι οδηγίες εφαρμογής που έχουν εκδοθεί δυνάμει της οδηγίας 79/530/ΕΟΚ του Συμβουλίου της 14ης Μαΐου 1979 σχετικά με την πληροφόρηση για την κατανάλωση ενέργειας των οικιακών συσκευών μέσω ετικετών (6), όταν αυτή αφορά την ίδια οικογένεια οικιακών συσκευών·
ότι, εν προκειμένω, η νομοθετική εναρμόνιση πρέπει να περιοριστεί μόνο στις αναγκαίες απαιτήσεις για τη μέτρηση του αερόφερτου θορύβου που εκπέμπουν οι οικιακές συσκευές και για τη διενέργεια της επαλήθευσης της δηλουμένης στάθμης· ότι οι απαιτήσεις αυτές πρέπει να αντικαταστήσουν τις οικείες εθνικές προδιαγραφές·
ότι η παρούσα οδηγία δεν καθορίζει τις αναγκαίες απαιτήσεις· ότι η συμφωνία τους τεκμαίρεται, εφόσον εφαρμόζονται τα εναρμονισμένα πρότυπα· ότι είναι, λοιπόν, απαραίτητο να υπάρχουν πρότυπα για τη μέτρηση και την επαλήθευση της δηλουμένης στάθμης του αερόφερτου θορύβου που εκπέμπουν οι οικιακές συσκευές κατά τη λειτουργία τους·
ότι η Ευρωπαϊκή Επιτροπή Τυποποίησης (CEN) και η Ευρωπαϊκή Επιτροπή Ηλεκτροτεχνικής Τυποποίησης (CENELEC) έχουν αναγνωρισθεί ως οι αρμόδιοι οργανισμοί τυποποίησης για την εκπόνηση και θέσπιση των εναρμονισμένων προτύπων (ευρωπαϊκά πρότυπα ή έγγραφα εναρμόνισης) κατ' εξουσιοδότηση της Επιτροπής, σύμφωνα με την οδηγία 83/189/ΕΟΚ του Συμβουλίου της 28ης Μαρτίου 1983 για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (7) και τις γενικές κατευθύνσεις για τη συνεργασία μεταξύ της Επιτροπής και αυτών των δύο οργανισμών, που υπογράφηκαν στις 13 Νοεμβρίου 1984·
ότι, αναμένοντας τη θέσπιση εναρμονισμένων προτύπων, η ελεύθερη κυκλοφορία των εμπορευμάτων εξασφαλίζεται με την αποδοχή των προϊόντων που ανταποκρίνονται στα εθνικά πρότυπα και τους εθνικούς τεχνικούς κανόνες, που αναγνωρίζονται, μέσω μιας διαδικασίας ελέγχου, ότι πληρούν τις απαιτήσεις της παρούσας οδηγίας·
ότι η μόνιμη επιτροπή που ιδρύθηκε με το άρθρο 5 της οδηγίας 83/189/ΕΟΚ ορίστηκε για να εξασφαλίζει τον έλεγχο της συμφωνίας των εναρμονισμένων προτύπων καθώς και των εθνικών προτύπων και τεχνικών κανόνων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Η παρούσα οδηγία αφορά τις διατάξεις σχετικά με:
- τις γενικές αρχές που διέπουν τη δημοσίευση πληροφοριών σχετικών με τον αερόφερτο θόρυβο που εκπέμπουν οι οικιακές συσκευές·
- τις μεθόδους μέτρησης του αερόφερτου θορύβου που εκπέμπουν οι οικιακές συσκευές·
- τους τρόπους ελέγχου του αερόφερτου θορύβου που εκπέμπουν οι οικιακές συσκευές.
1. Η παρούσα οδηγία δεν εφαρμόζεται:
- στις συσκευές, τους μηχανολογικούς εξοπλισμούς ή τις μηχανές που έχουν σχεδιασθεί αποκλειστικά για βιομηχανικές ή επαγγελματικές χρήσεις·
- στις συσκευές που αποτελούν αναπόσπαστο τμήμα ενός κτιρίου η των εγκαταστάσεών του, όπως οι εγκαταστάσεις κλιματισμού, θέρμανσης ή εξαερισμού (εκτός από τους οικιακούς ανεμιστήρες, τους απορροφητήρες και τις ανεξάρτητες συσκευές θέρμανσης), τους καυστήρες ακάθαρτου πετρελαίου για κεντρική θέρμανση, καθώς και τις αντλίες υδροδότησης και τις αντλίες των συστημάτων αποχέτευσης·
- στα τμήματα εξοπλισμών, όπως οι κινητήρες·
- στις ηλεκτρο-ακουστικές συσκευές.
Άρθρο 2
Για τους σκοπούς της παρούσας οδηγίας, νοούνται ως:
α) οικιακές συσκευές: όλα τα μηχανήματα, τμήματα μηχανήματος ή εγκαταστάσεις που κατασκευάζονται κυρίως για να χρησιμοποιηθούν στο εσωτερικό της κατοικίας, συμπεριλαμβανομένων των υπογείων, των χώρων στάθμευσης και άλλων χώρων της κατοικίας, και ιδίως οι οικιακές συσκευές συντήρησης, καθαρισμού, παρασκευής και διατήρησης τροφίμων, παραγωγής και διοχέτευσης θερμότητας και ψύχους, κλιματισμού, και άλλες συσκευές που χρησιμοποιούνται για μη επαγγελματικούς σκοπούς·
β) οικογένεια οικιακών συσκευών: όλα τα μοντέλα (ή οι τύποι) διαφόρων οικιακών συσκευών κατασκευασμένων για να εκτελούν την ίδια λειτουργία και που τροφοδοτούνται από την ίδια κύρια πηγή ενέργειας. Γενικά, μια οικογένεια περιλαμβάνει πολλά μοντέλα (ή τύπους)·
γ) σειρά οικιακών συσκευών: όλες οι οικιακές συσκευές που ανήκουν στο ίδιο μοντέλο (ή τύπο), έχουν καθορισμένα χαρακτηριστικά, και παράγονται από τον ίδιο κατασκευαστή·
δ) παρτίδα οικιακών συσκευών: μια καθορισμένη ποσότητα συγκεκριμένης σειράς, που κατασκευάζεται ή παράγεται υπό ομοιόμορφες συνθήκες·
ε) εκπεμπόμενος αερόφερτος θόρυβος: η στάθμη LWA, της Α σταθμισμένης ηχητικής ισχύος της οικιακής συσκευής, εκφρασμένη σε decibels (dB) ως προς ηχητική ισχύ ενός picowatt (1 pw), η οποία μεταδίδεται μέσω του αέρα.
Άρθρο 3
1. Τα κράτη μέλη μπορούν να επιβάλουν τη δημοσίευση, για ορισμένες οικογένειες συσκευών, ορισμένων πληροφοριών σχετικά με τον αερόφερτο θόρυβο που εκπέμπουν.
Οι πληροφορίες αυτές παρέχονται από τον κατασκευαστή των συσκευών αυτών ή, εάν ο κατασκευαστής είναι εγκατεστημένος έξω από την Κοινότητα, από τον εισαγωγέα τον εγκατεστημένο στην Κοινότητα.
Στις περιπτώσεις αυτές:
α) η στάθμη του θορύβου για τον οποίο παρέχονται πληροφορίες, καθορίζεται σύμφωνα με τους όρους που ορίζονται στο άρθρο 6 παράγραφος 1·
β) κάθε έλεγχος των πληροφοριών μπορεί να γίνει δειγματοληπτικά, βάσει των αρχών που θεσπίζονται στο άρθρο 6 παράγραφος 2. Το ενδιαφερόμενο κράτος μέλος μπορεί να λαμβάνει όλα τα απαραίτητα μέτρα ώστε οι παρεχόμενες πληροφορίες να είναι σύμφωνες προς τις προδιαγραφές της παρούσας οδηγίας·
γ) ο κατασκευαστής ή ο εισαγωγέας ευθύνεται για την ακρίβεια των παρεχόμενων πληροφοριών.
2. Όταν ένα κράτος μέλος δεν απαιτεί τη δημοσίευση πληροφοριών για τον εκπεμπόμενο αερόφερτο θόρυβο, ο κατασκευαστής ή ο εισαγωγέας μπορεί μεν να δημοσιεύει τις πληροφορίες αυτές, αλλά η παράγραφος 1 τρίτο εδάφιο στοιχεία α), β) και γ) εξακολουθούν να ισχύουν.
Άρθρο 4
Όταν, για μια οικογένεια οικιακών συσκευών, προβλέπεται ετικέτα που δίνει διάφορες πληροφορίες, όπως για παράδειγμα εκείνες που προβλέπονται δυνάμει μιας ειδικής οδηγίας εκδιδομένης βάσει της οδηγίας 79/530/ΕΟΚ, οι πληροφορίες σχετικά με τον αερόφερτο θόρυβο αναγράφονται στην ετικέτα αυτή.
Άρθρο 5
1. Τα κράτη μέλη δεν μπορούν, για λόγους πληροφόρησης όσον αφορά τον αερόφερτο θόρυβο που εκπέμπουν οι οικιακές συσκευές, να αρνούνται, να απαγορεύουν ή να περιορίζουν την εμπορία των οικιακών συσκευών, όταν για τις συσκευές αυτές οι σχετικές πληροφορίες παρέχονται σύμφωνα με τις προδιαγραφές της παρούσας οδηγίας.
2. Με την επιφύλαξη των αποτελεσμάτων των δειγματοληπτικών ελέγχων, που είναι δυνατό να διενεργούνται μόλις οι οικιακές συσκευές εκτεθούν προς πώληση, τα κράτη μέλη θεωρούν ότι η δημοσίευση των πληροφοριών για τον εκπεμπόμενο αερόφερτο θόρυβο συμφωνεί με την παρούσα οδηγία. Άρθρο 6
1. α) Η γενική μέθοδος μέτρησης του αερόφερτου θορύβου που εκπέμπουν οι οικιακές συσκευές πρέπει να έχει ακρίβεια τέτοια ώστε το περιθώριο σφαλμάτων των πραγματοποιούμενων μετρήσεων να συνεπάγεται, για τις Α σταθμισμένες στάθμες ακουστικής ισχύος, τυπικές αποκλίσεις που δεν υπερβαίνουν τα 2 dB.
Οι αναφερόμενες στο πρώτο εδάφιο τυπικές αποκλίσεις εκφράζουν το αθροιστικό αποτέλεσμα όλων των παραγόντων αβεβαιότητας των μετρήσεων, με εξαίρεση τις διακυμάνσεις που εμφανίζει η στάθμη του θορύβου της ηχητικής πηγής της συσκευής από τη μια δοκιμή στην άλλη.
β) Η αναφερόμενη στο στοιχείο α) γενική μέθοδος συμπληρώνεται, για κάθε οικογένεια συσκευών, με περιγραφή της τοποθέτησης, της συναρμολόγησης, του φορτίου και της λειτουργίας των οικιακών συσκευών κατά τη μέτρηση, ώστε να προσομοιώνεται η κανονική χρήση και να εξασφαλίζεται σε ικανοποιητικό βαθμό η επαναληψιμότητα των δοκιμών και η αναπαραγωγικότητα των αποτελεσμάτων. Για κάθε οικογένεια συσκευών πρέπει να διευκρινίζεται η τυπική απόκλιση αναπαραγωγιμότητας.
2. Η στατιστική μέθοδος για τον έλεγχο της δηλουμένης στάθμης θορύβου των συσκευών μιας παρτίδας συνίσταται στη διενέργεια μετρήσεων σε ένα δείγμα μεμονωμένων παρτίδων συσκευών, με χρησιμοποίηση μονομερών δοκιμών.
Οι βασικές στατιστικές παράμετροι της αναφερόμενης στο πρώτο εδάφιο στατιστικής μεθόδου είναι τέτοιες ώστε η πιθανότητα αποδοχής να ισούται προς 95 %, αν το 6,5 % των τιμών της ηχητικής εκπομπής μιας παρτίδας είναι ανώτερες από την τιμή που έχει δηλωθεί. Ως απλό ή ισοδύναμο δείγμα λαμβάνονται 3 συσκευές. Η επιλεγόμενη στατιστική μέθοδος επιβάλλει τη χρησιμοποίηση ολικής τυπικής απόκλισης αναφοράς ίσης προς 3,5 dB .
Το Συμβούλιο, με πρόταση της Επιτροπής, καθορίζει, πριν από την 1η Ιανουαρίου 1991, νέες τιμές πλήθους δείγματος και τυπικής απόκλισης αναφοράς κατά οικογένεια οικιακών συσκευών.
Άρθρο 7
Τα κράτη μέλη λαμβάνουν όλα τα απαραίτητα μέτρα για να εξασφαλίζουν ότι ο κατασκευαστής ή ο εισαγωγέας, εφόσον δεν προτιμήσει να αποσύρει την ελαττωματική παρτίδα από την αγορά, θα διορθώνει αμέσως τις παρεχόμενες πληροφορίες, όταν, μετα από έναν έλεγχο, που διενεργείται σύμφωνα με το άρθρο 6 παράγραφος 2 διαπιστώνεται ότι η στάθμη του αερόφερτου θορύβου που εκπέμπει μια παρτίδα συσκευών υπερβαίνει τη δηλούμενη στάθμη.
Άρθρο 8
1. Τα κράτη μέλη θεωρούν, κατά τεκμήριο, ότι η ένδειξη του αερόφερτου θορύβου που εκπέμπει μια οικιακή συσκευή ανταποκρίνεται στις προδιαγραφές της παρούσας οδηγίας και ότι οι έλεγχοι από τα κράτη μέλη έχουν πραγματοποιηθεί με τον ενδεδειγμένο τρόπο, αν οι μετρήσεις της στάθμης του εκπεμπόμενου αερόφερτου θορύβου και οι έλεγχοι έχουν πραγματοποιηθεί σύμφωνα:
α) με τα εθνικά πρότυπα που έχουν καθοριστεί, βάσει των εναρμονισμένων προτύπων των οποίων τα στοιχεία έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων. Τα κράτη μέλη δημοσιεύουν τα στοιχεία αυτών των εθνικών προτύπων · ή
β) με τα εθνικά πρότυπα και τους εθνικούς τεχνικούς κανόνες που αναφέρει η παράγραφος 2, εφόσον δεν υπάρχουν εναρμονισμένα πρότυπα για τους τομείς που καλύπτονται από αυτά τα πρότυπα και αυτούς τους κανόνες.
2. Τα κράτη μέλη κοινοποιούν στην Επιτροπή το κείμενο των εθνικών τους προτύπων και τεχνικών κανόνων που αναφέρονται στην παράγραφο 1 στοιχείο β), τα οποία θεωρούν ότι ανταποκρίνονται στις προδιαγραφές του άρθρου 6. Η Επιτροπή κοινοποιεί αμέσως το κείμενο αυτό στα άλλα κράτη μέλη. Σύμφωνα με τη διαδικασία του άρθρου 9 παράγραφος 2, η Επιτροπή κοινοποιεί στα κράτη μέλη όσα από τα εν λόγω εθνικά πρότυπα και αυτούς τους εθνικούς τεχνικούς κανόνες τεκμαίρονται, σύμφωνα προς τις προδιαγραφές του άρθρου 6.
Τα κράτη μέλη υποχρεούνται να εξασφαλίζουν τη δημοσίευση των στοιχείων των εθνικών αυτών προτύπων και τεχνικών κανόνων. Η Επιτροπή εξασφαλίζει επίσης τη δημοσίευσή τους στην Επίσημη Εφημερίδα των Ευρωπαϊκών Κοινοτήτων.
Άρθρο 9
1. Όταν ένα κράτος μέλος ή η Επιτροπή θεωρεί ότι τα εναρμονισμένα πρότυπα που αναφέρονται στο άρθρο 8 παράγραφος 1 στοιχείο α) δεν ικανοποιούν πλήρως τις προδιαγραφές του άρθρου 6, αυτό το κράτος μέλος ή η Επιτροπή φέρει το θέμα στη μόνιμη επιτροπή που έχει συσταθεί με την οδηγία 83/189/ΕΟΚ, και η οποία καλείται στο εξής «μόνιμη επιτροπή», εκθέτοντας τους σχετικούς λόγους. Η μόνιμη επιτροπή γνωμοδοτεί επειγόντως.
Βάσει της γνώμης της μόνιμης επιτροπής, η Επιτροπή των Ευρωπαϊκών Κοινοτήτων κοινοποιεί στα κράτη μέλη κατά πόσον είναι ή όχι ανάγκη να αποσύρουν τα επίμαχα πρότυπα από τις δημοσιεύσεις που αναφέρονται στο άρθρο 8 παράγραφος 1 στοιχείο α).
2. Όσον αφορά τα εθνικά πρότυπα και τους εθνικούς τεχνικούς κανόνες του άρθρου 8 παράγραφος 2, η μόνιμη επιτροπή ενεργεί με τον ακόλουθο τρόπο:
α) Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο αυτό εντός προθεσμίας που ορίζεται από τον πρόεδρό της σε συνάρτηση με τον επείγοντα χαρακτήρα του θέματος. Αποφασίζει με πλειοψηφία 54 ψήφων· οι ψήφοι των κρατών μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν λαμβάνει μέρος στην ψηφοφορία.
β) Η Επιτροπή θεσπίζει τα προβλεπόμενα μέτρα όταν είναι σύμφωνα με τη γνώμη της μόνιμης επιτροπής. γ) Όταν τα προβλεπόμενα μέτρα δεν είναι σύμφωνα με τη γνώμη της μόνιμης επιτροπής, ή ελλείψει γνώμης, η Επιτροπή υποβάλλει χωρίς χρονοτριβή στο Συμβούλιο πρόταση σχετικά με τα προς λήψη μέτρα. Το Συμβούλιο αποφασίζει με ειδική πλειοψηφία.
δ) Αν το Συμβούλιο δεν έχει αποφασίσει εντός τριών μηνών από την ημερομηνία υποβολής της πρότασης της Επιτροπής, η Επιτροπή θεσπίζει τα προβλεπόμενα μέτρα.
Άρθρο 10
1. Τα κράτη μέλη λαμβάνουν τα αναγκαία μέτρα για να συμμορφωθούν με την παρούσα οδηγία σε προθεσμία 36 μηνών από την κοινοποίησή της (1). Πληροφορούν αμέσως την Επιτροπή σχετικά.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.
Άρθρο 11
Η παρούσα οδηγία απευθύνεται στα κράτη μέλη.
Βρυξέλλες, 1 Δεκεμβρίου 1986.

Labels: 1
15
20